
[bookmark: _Toc187226442]Ekološka govedoreja

[bookmark: _Hlk128644491]Ekološka reja govedi je prevladujoča panoga na ekoloških kmetijah. Njena osrednja naloga je trajnostno gospodarjenje z naravnimi viri, dobrobit živali ter proizvodnja visokokakovostne hrane. Kljub temu se kmetije soočajo s številnimi izzivi, kot so prilagoditev objektov, zagotavljanje ustreznih bivalnih pogojev za živali ter povečanje ekonomske učinkovitosti. Ekološka reja temelji na prosti reji in paši, pri čemer je živalim omogočen prost izpust na pašnik ali v izpuste na prostem. Prosta reja prispeva k boljšemu zdravju, dobremu počutju živali in višji kakovosti pridelkov, kot sta mleko in meso.
Ekološka reja govedi temelji na zagotavljanju proste reje, paše in izpustov za živali. Vključuje skrbno načrtovano bivalno okolje, ki živalim omogoča udobje in dobrobit. Za živali so predpisane minimalne površine v hlevih ali izpustih ter lastnosti tal (polna tla vsaj 50 % površine), ki zagotavljajo varno in primerno okolje ter ustrezno nastiljanje z naravnimi materiali. Vezana reja je praviloma prepovedana, razen v izjemnih primerih na manjših kmetijah. Živali morajo imeti urejene izpuste in pašo, če vremenske razmere to omogočajo. Minimalne površine za posamezne kategorije živali so natančno določene. Krave molznice in dojilje morajo imeti 6 m2 notranje površine in 4,5 m2 zunanje površine na žival, medtem ko plemenski biki potrebujejo več prostora. Površine se prilagajajo tudi glede na telesno maso živali. Notranje površine morajo biti gladke, nedrseče in udobno nastlane. Bivalni pogoji morajo omogočiti naravno prezračevanje, dnevno svetlobo ter zagotavljati zadostno izolacijo in ventilacijo.
Pri izbiri pasem je treba upoštevati biološko sposobnost živali za prilagoditev rejskim razmeram, njihovo vitalnost in odpornost proti boleznim. Pasme živali se izberejo na način, da se poskušamo izogniti specifičnim boleznim ali zdravstvenim težavam, ki so zaradi izbora občutljivih pasem zelo pogoste v intenzivni reji živali (npr. abortusi, zapleteni porodi s carskim rezom…). Prednost imajo avtohtone in lokalne pasme. Ekološko gospodarstvo sme kupiti živali izključno iz drugih ekoloških rej. V primeru pomanjkanja ekoloških živali na trgu, so v določenih primerih možne tudi izjeme za kar je potrebno vložiti prošnjo na MKGP in v primeru dokupa konvencionalnih živali upoštevati preusmeritveno obdobje. Več o odobritvi izjem od pravil ekološkega kmetovanja in dostop do obrazcev na spletni strani :
https://www.gov.si/zbirke/storitve/odobritev-izjeme-od-pravil-ekoloskega-kmetovanja/
Za krmljenje živali se uporablja izključno ekološka krma, mogoča pa je tudi uporaba krme iz preusmeritve. Vsaj 70 % krme za rastlinojede živali mora izvirati iz lastnega obrata ali drugih ekoloških obratov v regiji. Poleg tega pa mora vsaj 60 % suhe snovi v dnevnih obrokih predstavljati voluminozna krma. Pri živalih za prirejo mleka se lahko ta delež zniža na 50 % za največ tri mesece v zgodnjem obdobju laktacije.
Dobrobit živali je zagotovljena z ukrepi, ki preprečujejo pohabljanja, kot so kastracije in odstranjevanje rogov, razen v posebnih primerih. Uporaba gensko spremenjenih organizmov (GSO), sintetičnih aminokislin, regulatorjev rasti ter kemičnih pesticidov in mineralnih gnojil ni dovoljena.
Projekt EIP EKOPAKT je potekal med leti 2019 in 2021 z namenom vzpostavitve sistema sledljivosti ekološko prirejenega govejega mesa od hleva do vilice. Cilj projekta je bil izboljšati sledljivost in trženje ekološkega govejega mesa ter okrepiti povezovanje med proizvajalci, predelovalci in kupci. V okviru projekta so bila oblikovana tudi priporočila, s katerimi želijo partnerji seznaniti kmetijska gospodarstva in druge deležnike s sistemom sledljivosti EKOPAKT ter predstaviti tehnične vidike oblikovanega sistema. Omenjena priporočila so javno dostopna na spletni strani projekta (https://ekopakt.eu/#).
[bookmark: _Toc187226443][bookmark: _Toc144720314]Možnosti preureditve hlevov na prosto rejo govedi in prilagoditev hlevov pogojem ekološkega kmetovanja

Pomemben izziv pred katerega so postavljeni številni ekološki kmetje je adaptiranje amortiziranih in tehnološko pomanjkljivih objektov. Priporočila za gradnjo hleva vključujejo skrbno in natančno načrtovanje, ki upošteva dolgoročne cilje kmetije, kot so obseg proizvodnje, ekološko kmetovanje in možnosti nadgradnje s predelavo. Pomembno je vključiti obstoječe zgradbe, kot so hlevi in strojne lope, ter uporabljati cenovno dostopne in okolju prijazne materiale, na primer les in zelene strehe. Pri gradnji hleva je ključno zagotavljanje dobrega počutja živali v skladu z EKO standardi, kar vključuje ustrezne izpuste in obogatitev okolja. Prav tako je treba upoštevati varovanje okolja z uporabo primerne tehnologije in zadostnimi skladišči za živinska gnojila ter omogočiti možnost širitve hleva z ustrezno lokacijo in odmiki od sosednjih objektov.
Gradnja hleva zahteva premišljeno načrtovanje, saj so napake kasneje težko odpravljive. Pred rekonstrukcijo ali preureditvijo je treba preveriti statično ustreznost obstoječih objektov in razmisliti o uporabi cenejših, trajnostnih sistemov gradnje. Lokacija hleva mora omogočati kasnejše dograditve, če bi bile potrebne, in skladnost z zakonodajo, kar vključuje tudi varovanje okolja. Obisk več različnih hlevov za pridobitev idej in izkušenj drugih rejcev je priporočljiv, vendar je ključno prilagoditi rešitve specifičnim potrebam vaše kmetije in živali ter ustvariti funkcionalen in edinstven hlev.
Izdelava projektne naloge za prenovo hleva se začne s tehnološko rešitvijo, kjer pomaga strokovnjak-tehnolog. Pri prenovi je treba opredeliti, ali gre za rekonstrukcijo, manjšo rekonstrukcijo, vzdrževalna dela, spremembo namembnosti ali novogradnjo. Preveriti je treba, ali ima obstoječi hlev gradbeno dovoljenje ali dokazilo, da je bil zgrajen pred letom 1967. Nadalje je treba pridobiti lokacijsko informacijo, ki vključuje mnenja občine, direkcije za vode, elektro podjetja, komunale in Zavoda za varstvo kulturne dediščine.
Gradbeno dovoljenje je potrebno za novogradnjo, rekonstrukcijo in spremembo namembnosti objektov. Pri določenih posegih, kot je povečanje gradbenega zemljišča na kmetiji, se lahko uporabi postopek lokacijske preveritve. Ta omogoča povečanje gradbenega zemljišča za 20 % ali največ 600 m² v okviru obstoječega območja urejanja OPN. Če je na kmetiji gradbeno zemljišče na manj primernem območju, ga je mogoče prerazporediti na bolj primerno območje, če se drži zazidljivega dela.
Za uspešno prenovo ali gradnjo hleva je bistveno sodelovanje s strokovnjaki, upoštevanje zakonodaje in prilagoditev rešitvam specifičnim potrebam vaše kmetije. Natančno načrtovanje omogoča dolgoročno funkcionalnost, ekonomičnost in skladnost z ekološkimi standardi ter zagotavlja dobro počutje živali.
Pri preureditvi hlevov je pogosto uporabljeno načelo, da se obstoječi hlevi preuredijo v ležalne dele, medtem ko se zunaj dodajo izpusti ter krmilne mize ali ležalni boksi. Ta pristop omogoča prilagoditev hlevov potrebam živali in hkrati izpolnjuje zahteve glede dobrobiti živali.
V prvem primeru preureditve hleva je bil obstoječi hlev preurejen v ležalni prostor na globokem nastilju. Poleg tega so dodali izpust, ki povezuje ležalni del in krmišče. Ta ureditev omogoča, da so živali na svežem zraku in izpostavljene zunanjim klimatskim razmeram, kar prispeva k izboljšanju njihove dobrobiti. Prav tako takšna zasnova omogoča izvajanje ukrepov, kot je DŽ izpust, kar dodatno spodbuja zdravje in zadovoljstvo živali.
[image: Preureditev starega in dograditev novega hleva - primer 1]
V drugem primeru preureditve hleva je ležalni prostor ostal v obstoječem objektu, vendar je bil prek izpusta povezan z novim objektom, kjer se nahajata hodnik ob krmilni mizi in sama krmilna miza. Ta način omogoča učinkovito povezavo obstoječih objektov z novimi funkcionalnimi prostori in zagotavlja boljši izkoristek razpoložljivega prostora.
[image: Preureditev starega in dograditev novega hleva - primer 2]
Priporočljivo je, da se pri prenovah in novogradnjah uporabljajo obstoječe zgradbe, hkrati pa dodajajo manjši objekti, kot so krmišča, ležalni deli in izpusti. Takšen pristop omogoča postavitev manjših, manj opaznih objektov, ki se estetsko vključujejo v obstoječe okolje in ne zasenčijo obstoječih stavb. V enem od primerov dozidave so ob obstoječi stavbi zgradili več novih objektov, ki vključujejo krmišče in ležalni del. Končni videz objektov je harmonično vključen v krajinsko podobo podeželja, kar je pomembno za ohranjanje vizualne privlačnosti okolja. Poleg tega tak način gradnje omogoča kasnejše širitve in prilagoditve glede na prihodnje potrebe.
Vse preureditve in novogradnje morajo biti skladne z EKO-zakonodajo, kot jo določa Uredba komisije (EU) 2020/464. Ta uredba zahteva, da se pri ekološki živinoreji zagotavlja visoka raven dobrobiti živali ter upošteva njihove naravne potrebe. Določene so minimalne velikosti površin, ki morajo biti dostopne živalim tako v hlevu kot v izpustih. Poleg tega uredba zahteva, da je vsaj polovica talnih površin v hlevih polnih, brez rešetk, kar prispeva k udobnejšemu in varnejšemu okolju za živali.
Priloga 1 omenjene uredbe določa specifične minimalne notranje in zunanje površine za govedo, kar je ključnega pomena za načrtovanje in prenovo hlevov. Upoštevanje teh zahtev omogoča ustvarjanje funkcionalnih, trajnostnih in estetsko prilagojenih objektov, ki zagotavljajo dobro počutje živali in se hkrati harmonično vključujejo v podeželsko krajino. Takšen pristop ne le izpolnjuje zakonske zahteve, temveč tudi prispeva k dolgoročni vzdržnosti kmetijske dejavnosti.
[bookmark: _Toc187226444]Ukrepi za zmanjšanje toplotnega stresa v hlevih glede na geometrijo stavbe in orientacijo slemena

Raziskave so pokazale, da odprtost hleva ni vedno zadosten ukrep za zmanjšanje toplotnega stresa, saj je vpliv naravnega prezračevanja odvisen od podnebnih razmer. Na Bavarskem so preizkušali različne geometrije stavb (2-, 3- ali 4-redni ležalni boksi) in orientacije slemena hleva (V-Z in S-J). Kljub razlikam v geometriji in velikosti odprtih površin ni bilo opaznih razlik v toplotnem stresu med hlevi. Podobno ni bilo razlik glede na orientacijo slemena hleva, saj je večino poletja na Bavarskem veter zelo šibak (64 % ur z vetrovi pod 1,5 m/s).
Orientacija slemena postane pomembna, ko ima hlev dvokapno streho. Hlev z orientacijo slemena S-J in glavno fasado obrnjeno V-Z prejme dvakrat več sončne energije (700–750 vatov), kar povzroči večje segrevanje, kot hlev z orientacijo slemena V-Z in fasado proti jugu, ki prejme približno 600 vatov sončne energije ob poldnevu.
[bookmark: _Toc187226445]Primerjava različnih tipov hlevov glede na toplotni stres

V študiji so primerjali različne tipe hlevov in vpliv na toplotni stres pri živalih. Izhodišče je bil pašnik s senco dreves in štirje različni tipi hlevov:
· Hlev 1: Usmeritev slemena V-Z, 4 vrste ležalnih boksov, streha z naklonom 25 stopinj, enoslojna kovinska kritina s strešnimi okni. Prezračevanje omejeno, previs strehe 0,5 m.
· Hlev 2: Usmeritev slemena V-Z, 3 vrste ležalnih boksov, streha z naklonom 10 stopinj, dvoslojna sendvič kritina z lesenim opažem. Optimalno prezračevanje, previs strehe 1,5 m.
· Hlev 3: Usmeritev slemena V-Z, 2 vrsti ležalnih boksov, zelena streha z naklonom 3–5 stopinj, previs strehe 3,4 m. Optimalno prezračevanje.
· Hlev 4: Podoben hlevu 3, a z debelejšo zeleno streho.
Rezultati so pokazali, da so živali v hlevu 1 utrpele največ ur zmernega vročinskega stresa (410 ur) in nekaj ur močnega stresa. Hlev 2 je ponujal razmere, podobne tistim na pašniku, vendar z 40 urami manj zmernega stresa kot živali v senci dreves. Hlev 3, z zeleno streho, je imel bistveno manj zmernega stresa in več blagega, kar je rezultat boljše toplotne izolacije. Hlev 4, z debelejšo zeleno streho, je živalim omogočal najmanj vročinskega stresa.
Primerjava hlevov 1 in 3 kaže, da so živali v hlevu 1 imele za 30 % več ur zmernega stresa. Temperatura v hlevu 1 je bila večino dneva za 2–4 °C višja od zunanje, medtem ko je bila v hlevu 3 nižja za 3–4 °C.
Rezultati jasno kažejo, da je geometrija stavbe, vrsta strehe in optimalno prezračevanje ključnega pomena za zmanjšanje toplotnega stresa pri živalih. Zelene strehe, večji previsi in odprtine na fasadah prispevajo k boljšemu toplotnemu udobju živali. Hlevi z modernimi, a neustreznimi materiali in pomanjkljivim prezračevanjem povzročajo večji toplotni stres, kar negativno vpliva na zdravje in produktivnost živali. Pravilno načrtovanje hlevov z upoštevanjem teh ugotovitev je bistvenega pomena za trajnostno kmetovanje.
Eden izmed ukrepov za zmanjšanje vročinskega stresa v hlevih je ustvarjanje sence na glavnih fasadah hleva, torej na daljših stranicah. Najpogostejša rešitev za to je uporaba napušča, ki preprečuje neposredno obsevanje notranjosti hleva s sončno svetlobo.
Pri hlevu, kjer je sleme orientirano v smeri vzhod-zahod (V-Z), glavna fasada pa je obrnjena proti jugu, sonce obseva fasado z močjo 600 W/m² pod kotom 50°. Napušč v tem primeru uspešno zaustavi sončno svetlobo, tako da ta ne prodre v notranjost hleva, saj doseže le spodnji rob fasade. Takšna ureditev zagotavlja učinkovito zaščito pred soncem v času največjega tveganja za toplotni stres, torej od začetka maja do konca julija med 8:30 in 15:30.
Pri hlevu, kjer je sleme orientirano sever-jug (S-J) in glavna fasada obrnjena proti vzhodu in zahodu, pride do dveh vrhuncev obsevanja z močjo 750 W/m². V sredini junija je to ob 8. in 16. uri, ko sončna svetloba pada pod kotom 35°, ter ob 7. in 17. uri, ko je kot padanja 25°. V teh primerih napušč ne zadostuje za popolno zaščito, saj sončni žarki prodrejo v notranjost hleva.
Rešitev za takšne situacije je delno senčenje z uporabo svetlih protivetrnih zaves, ki se dvigajo od spodaj navzgor. Te zavese zmanjšujejo vdor sončne svetlobe v hlev, hkrati pa omogočajo prehod zraka in svetlobe, kar izboljšuje prezračevanje in zagotavlja boljše pogoje za živali.
Ustrezno senčenje glavnih fasad je ključno za ohranjanje ugodnih pogojev v hlevih, zlasti v času poletnih vročin. Napušč v kombinaciji s protivetrnimi zavesami omogoča učinkovito zaščito pred toplotnim stresom in prispeva k dobrobiti živali.
[bookmark: _Toc187226446]Primer dobre prakse: Kmetija Stadler iz Tutenhausna

Kmetija Stadler iz Tutenhausna, ki se nahaja na Zgornji Bavarski na 500 metrih nadmorske višine, je odlična predstavnica ekološkega kmetovanja s seneno prirejo mleka. 
Na kmetiji redijo 80 krav lisaste pasme in obdelujejo 21 ha lastnih površin ter 65 ha najetih. Povprečna mlečnost znaša 6.500–6.700 litrov mleka na leto, z vsebnostjo 3,6 % beljakovin in 4,2 % maščob. Cena mleka je 55 centov z dodatkom 11 centov za seneno mleko. Večino mleka prodajo v predelavo sirarju, ki je lastnikov brat. Krave krmijo s senom, koruznim zrnjem, pšenico in minerali, povprečno zaužijejo 22–24 kg sena na dan.
Po dolgoletnih raziskavah in priporočilih Inštituta za kmetijstvo in živinorejo v Grubu na Bavarskem se je kmetija odločila za gradnjo lesenega modularnega hleva z zeleno streho in velikimi odprtinami na stranskih fasadah. Hlev, sestavljen iz treh povezanih objektov z odprtinami med strehami, omogoča dobro prezračevanje in minimalna temperaturna nihanja med dnevom in nočjo. Hlev je izdelan iz masivnega smrekovega lesa brez uporabe vijakov. Strop, debel 10 cm, je prekrit z ilovico, peskom in humusom, kar tvori zeleno streho. Streha ne le zmanjšuje toplotne obremenitve poleti, ampak tudi ohranja toploto pozimi. Modularna zasnova omogoča odlično prezračevanje, saj odprtine na fasadi in med strehami omogočajo naravno kroženje zraka. Rejec je potrdil, da so v zadnjih 16 letih kljub vročim poletjem temperature v hlevu ostale stabilne.
Krave niso na paši, saj hlev z odprtinami in izpusti izpolnjuje zahteve ekološke reje. Presušene krave pasejo na prostem. Živali v povprečju dosežejo 6–7 laktacij, najstarejša krava je doživela 16 laktacij. Telice redijo na ležalnih boksih, da se privadijo na hlevske razmere. Molža poteka v ribji kosti (2x8), tla v hlevu so polna in prevlečena z rezkanim betonom, da se zmanjša spolzkost.
Prednosti in trajnostni vidiki hleva. Zelena streha je sicer v začetku dražja, a dolgoročno zmanjšuje stroške hlajenja in podaljšuje življenjsko dobo strehe. Pri načrtovanju kmetije so upoštevali lokalne pogoje in smeri vetra, kar je ključno za učinkovito naravno prezračevanje. Rejec je opozoril, da je treba upoštevati tudi zimske razmere, saj sneg in veter lahko vplivata na delovanje odprtin in strehe.
Več stavbni hlevi, kot je ta, so za 25 % cenejši za gradnjo in omogočajo enostavnejšo širitev. Razmiki med strehami (1,40–2,40 m) dodatno izboljšujejo prezračevanje in prispevajo k zmanjšanju toplotnega stresa. Takšne hleve označuje tudi trajnost, saj izpolnjujejo zahteve ekološke reje, zmanjšujejo emisije in izboljšujejo logistiko.
Kmetija Stadler s svojo inovativno zasnovo hleva predstavlja trajnostno in učinkovito rešitev za ekološko rejo živali. Zelena streha, modularna zasnova, naravno prezračevanje in prilagoditev lokalnim pogojem prispevajo k boljši dobrobiti živali, zmanjšujejo stroške in hkrati ohranjajo vizualno skladnost s podeželjem. Takšni projekti dokazujejo, da je mogoče združiti sodobne tehnološke rešitve z ekološkimi in trajnostnimi principi.
[bookmark: _Toc187226447]Izboljšanje ekonomskih učinkov ekološke govedoreje z direktno prodajo svežega ali zorenega mesa ter s predelavo in prodajo mesnih izdelkov na kmetiji

[bookmark: _Toc187226448]Rejci kot prvi promotorji uživanja mesa

Živinoreja in uživanje mesa sta danes pogosto tarči obsojanj. Zato je toliko bolj pomembno, da se rejci »oborožijo« z znanjem o dobrih straneh uživanja mesa in možnih neugodnih vplivih na zdravje. Toda, ljudje smo vsejedi in meso sodi med osnovna živila. Na dolgi rok je težko ali celo nemogoče ohranjati zdravje ob popolni izključitvi mesa iz obrokov. Posledice pomanjkanja mesnih beljakovin skupaj z določenimi vitamini in minerali niso takoj opazne, se pa pokažejo po nekaj letih. Meso je beljakovinsko živilo, obenem vsebuje tudi maščobe, ter biološko visoko vredne sestavine – vitamine in minerale. Res je, da meso ni nezamenljivo živilo, toda če v obrok vključimo meso, bomo lažje dosegli uravnoteženost prehrane. Seveda pa je pomembno, od kod meso izvira, kakšna je bila prehrana živali, način reje in počutje živali ter okolje v katerem so živali živele.
Kazalnik kakovosti mesa je tudi uporaba antibiotikov. Slovensko meso se pri tem merilu odličnosti odreže zelo dobro. V Sloveniji uporaba antibiotikov pada in trenutno znaša cca 26 mg antibiotikov na kg prirasta mesa. Manj kot naši rejci, uporabljajo antibiotike v času reje le še Norveška, Islandija, Švedska in Finska.
Sicer na kakovost mesa vplivajo številni dejavniki: genetska zasnova oz. pasma, prehrana, način reje, starost in teža ob zakolu, ravnanje z živalmi ob nakladanju, transport, počivanje živali pred zakolom, ravnanje z živalmi pred zakolom, postopek klanja ter postopki s klavnimi trupi po zakolu,
V Sloveniji je živinoreja najpomembnejša kmetijska panoga, saj s prodajo mleka in mesa ustvarimo več kot 50 odstotkov prihodka v kmetijstvu. Slovenija premore veliko travnatih površin, ki jih ni možno spremeniti v njive, govedo pa je na naše naravno okolje tudi dobro prilagojeno. Zato izkoristimo te naravne danosti in s pravilnim pristopom k pripravi mesa za prodajo povečajmo dohodek na kmetiji. Seveda je potrebno pridobiti tudi nekaj znanja in izpolnjevati določene pogoje.
Pravijo, da je meso kot zimsko jabolko. Moramo ga nekaj časa skladiščiti – zoriti, saj s časom bistveno izboljšamo njegovo kakovost. Že več stoletij mesarji poznajo postopek, s katerim goveje meso ne le konzervirajo, pač pa sočasno tudi mehčajo. Do pred petdesetimi leti je bilo tako imenovano suho zorenje govedine običajna praksa. Kasneje se je ta postopek, zaradi večje učinkovitosti dela in seveda tudi zmanjševanja stroškov opustil.
Danes se odnos do zorenja mesa ponovno spreminja. Po suho zoreni govedini ne sprašujejo le najboljše restavracije, ampak tudi ozaveščeni in bolj zahtevni posamezniki. Lahko rečemo, da je ponudba kakovostnega in pravilno zorenega mesa trenutno ena od najpomembnejših tržnih niš na trgu živil živalskega porekla.
[bookmark: _Toc187226449]Razsek in predelava mesa na kmetiji

Razsek in predelava mesa na kmetiji se ne štejeta za del osnovne kmetijske dejavnosti in se lahko opravljata kot dopolnilna dejavnost na kmetiji. S tem se lahko na kmetiji ustvari kakšno novo delovno mesto in izboljša dohodkovni položaj. Za prodajo mesa in mesnih izdelkov je potrebna predhodna priglasitev dopolnilne dejavnosti na upravni enoti in obrat vpisati v register živilskih obratov (registrirati, oziroma odobriti) na območnem uradu Uprave za varno hrano, veterinarstvo varstvo rastlin RS.
[bookmark: _Toc187226450]Zorenje mesa

Mehkoba je ena izmed najpomembnejših lastnosti za oceno kakovosti govejega mesa. Po zakolu se začne postopek pretvorbe mišice v meso. V fazi rigor mortis (prvih nekaj ur po zakolu) se prične razgradnja glikogena do mlečne kisline (glikoliza) in posledično zmanjševanje vrednosti pH do 5,4. V tej fazi lahko rečemo, da je prišlo do spremembe mišice v meso. Osnovni namen zorenja je izboljšanje mehkobe, okusa in vonja.
Zorimo boljše kose mesa z malo vezivnega tkiva, ki jih bomo kulinarično pripravljali s suhimi toplotnimi postopki (pečenje, praženje, pečenje na žaru, cvrtje). Meso mora biti dobro hlajeno, da je na površini čim manjše število mikroorganizmov. Za zorenje je primerno meso normalne  kakovosti s pH<5,8. Zorimo lahko klavne polovice, četrti, makro konfekcijske kose (stegno, pleče, hrbet) ali mikro konfekcijske kose.
Poznamo mokro in suho zorenje, običajno pri temperaturah 0°C do 4°C. Prvo poteka v vakuumskih vrečkah, drugo pa v hladilnici oz. hladilnikih, kjer kose obesimo ali položimo na rešetke. Pri suhem zorenju je pomembno, da ves čas ohranjamo stalne razmere. Nihanja temperature, vlažnosti in pretoka zraka naj bodo čim manjša. Priporoča se relativna vlažnost med 75% in85 %. Kosi se ne smejo med seboj dotikati, da je omogočen pretok zraka s hitrostjo med 0,2 do 0,5 m/s.
Zorimo lahko vse kose mesa, običajno pa zorimo boljše kose z malo vezivnega tkiva, kot so pljučna pečenka, ledja, hrbet, križ in notranje stegno. Manj pogosto zorimo zunanje stegno, pri čemer pa je potrebno odstraniti kite in ovojnice. Ob določenih pogojih lahko tekom zorenja pride do kvara mesa. Slednje je odvisno od:
· začetne kontaminacije z neželenimi mikroorganizmi;
· higiene primarne obdelave trupov;
· higiene transporta surovine iz klavnice;
· higiene prostorov, opreme in osebja;
Poznamo počasno in pospešeno zorenje mesa. Počasno zorenje običajno poteka pri temperaturi med 0 in 4°C (dolgotrajno med 0 in 1°C). Pospešeno zorenje poteka lahko med 24 in 28 ur v marinadi na sobni temperaturi ali do 8 dni na temperaturi okoli 4°C. Na takšen način lahko zorimo cele kose mesa ali zrezke. Meso mlade govedi zorimo do 5 tednov, meso starejših živali pa 8 in več tednov.
Zorenje rdečega mesa:
	TEMPERATURA
	
	ČAS ZORENJA

	pospešeno
	4 – 5°C
	1 teden

	običajno
	3 – 4°C
	2 do 3 tedne

	običajno
	2 – 3°C
	3 do 4 tedne

	običajno
	1 – 2°C
	4 do 5 tednov

	dolgotrajno
	0 – 1°C
	5 do 8 tednov



[bookmark: _Toc187226451]Načini priprave govedine

Po tem, ko govedino zorimo, je možnosti za pripravo takšnega mesa bistveno več. Lahko pripravimo tatarski biftek, za kar uporabimo predvsem meso pljučne pečenke in hrbta, ali pa karpačo. Slednjega naredimo iz namrznjene pljučne pečenke, ki jo narežemo na rezine, tanjše od 1 milimetra.
Nekoliko z zamudo je na našo kulinarično sceno prodrl in se uveljavil tudi burger.
Čeprav v tradicionalni slovenski kulinariki goveje meso v glavnem kuhamo ali dušimo, lahko po pravilnem zorenju goveje stejke (debelejše zrezke ali kose) tudi pečemo. Za peko uporabimo le kakovostno in pravilno zoreno meso, grelna površina pa mora omogočiti hitro peko.
Meso pred peko pustimo, nekaj časa na sobni temperaturi. Bolj kot je meso hladno, dlje časa se bo peklo.
Zoreno govedino lahko pečemo do različnih stopenj. Temperatura, ki jo dosežemo v središču kosa, ki ga pečemo vpliva na barvo, sočnost, mehkobo in aromo.



	STOPNJA PEČENOSTI
	OPIS MESA
	SREDIŠČNA TEMPERATURA PO POČIVANJU

	ZELO SUROVO
(extra rare)
	Meso je še temne, skoraj škrlatne barve in komaj toplo. Na otip se ne upira.
	46°C

	SREDNJE SUROVO
(rare)
	Meso je temno rdeče barve z nekaj sokovi, na otip je mehko, le malo se upira.
	52°C

	MANJ PEČENO
(medium rare)
	Dve tretjini preseka sta rdečkasto obarvani, opazno malo rožnatih sokov, na otip mehko in nekoliko prožno.
	56°C do 58°C

	SREDNJE PEČENO
(medium)
	Ena tretjina preseka je rdečkasto  obarvana, na sredini je meso rožnato z malo sokov, na otip srednje mehko in prožno.
	62°C

	PREPEČENO
(well done)
	Meso je na v celem preseku sivorjavo obarvano, lahko ima le sled rožnate barve, vendar ni izsušeno, na dotik čvrsto in nekoliko prožno.
	71°C



Naša naloga med peko je samo spremljanje središčne temperature mesa, ki je edini zanesljiv pokazatelj stopnje pečenosti mesa.
Za indirektno peko, žar segrejemo na 180 do 220°C, za direktno peko pa temperaturo nekoliko zvišamo na okrog 250°C.
Za manj pečeno (medium rare) meso indirektno (stran od žerjavice) pečemo do središčne temperature med 45 in 48°C, nato pa še direktno (nad žerjavico) do središčne temperature med 52 in 54°C. Med počivanjem mesa po peki, temperatura naraste še za 4 do 5°C, tako da meso razrežemo pri idealnih 56 do 58°C.
Dolgo je veljalo, da je najboljši stejk iz mlade govedine. Danes poskusi, tako doma kot v tujini kažejo, da se meso krav starih pet let in več, lahko po kakovosti primerja z mesom tradicionalnih mesnih pasem. Seveda je poleg pasme pomembna tudi prehrana. Pri naših tradicionalnih pasmah dobimo boljše meso, če govedo pitamo, saj je v osnovi manj premaščeno. Če ga redimo samo na paši, je meso sicer primerno za vsakdanjo uporabo, ne daje pa gurmanskih presežkov. Zato je zelo priporočljivo, da se pašno govedo dopita z energetsko močno krmo, ki omogoča nalaganje maščobe kar posledično daje polnejši okus mesa.
Ob poznavanju lastnosti mesa, pravilnega zorenja, rokovanja, skladiščenja in priprave, bodo tudi kulinarični rezultati vrhunski. Zato je pomembno, da se o vsem tem dobro podučijo vsi rejci, predvsem pa kmetije, ki prodajajo meso neposredno, ali pa ga ponujajo na najbolj gospodaren način – gostom na mizi. Danes so vsi porabniki, predvsem pa turisti, vedno bolj zahtevni glede hrane. Trd in prepečen zrezek lahko dobimo v vsaki samopostrežni restavraciji. Okusen, mehek in sočen kos mesa pa lahko pripravite le z vrhunsko osnovno surovino in veliko znanja.

Primer 1

L = lezalni prostor

Preureditev starega in dograditev novega hleva

Primer 2

L = lezalni prostor

B =izpust-povezava med
starim in novim objektom

F = hodnik ob krmilni mizi

